KLEISTHENES VAN SIKYON

6.128
Τοσοῦτοι μὲν ἐγένοντο οἱ μνηστῆρες·
ἀπικομένων δὲ τούτων ἐς τὴν προειρημένην ἡμέρην 
ὁ Κλεισθένης 
πρῶτα μὲν 
τὰς πάτρας τε αὐτῶν ἀνεπύθετο καὶ γένος ἑκάστου.
Μετὰ δὲ 
κατέχων ἐνιαυτὸν 
διεπειρᾶτο αὐτῶν τῆς τε ἀνδραγαθίης καὶ τῆς ὀργῆς καὶ παιδεύσιός τε καὶ τρόπου,
καὶ ἑνὶ ἑκάστῳ ἰὼν ἐς συνουσίην καὶ συνάπασι·
καὶ ἐς γυμνάσιά τε ἐξαγινέων 
ὅσοι ἦσαν αὐτῶν νεώτεροι,
καὶ τὸ μέγιστον, ἐν τῇ συνεστοῖ 
διεπειρᾶτο·

ὅσον γὰρ κατεῖχε χρόνον αὐτούς,
τοῦτον πάντα ἐποίεε 
καὶ ἅμα ἐξείνιζε μεγαλοπρεπέως.
Καὶ δή κου μάλιστα τῶν μνηστήρων 
ἠρέσκοντό <οἱ> οἱ ἀπ’ Ἀθηνέων ἀπιγμένοι,
καὶ τούτων μᾶλλον 
Ἱπποκλείδης ὁ Τεισάνδρου 
καὶ κατ’ ἀνδραγαθίην ἐκρίνετο 
καὶ ὅτι τὸ ἀνέκαθεν τοῖσι ἐν Κορίνθῳ Κυψελίδῃσι ἦν προσήκων.
6.129
Ὡς δὲ ἡ κυρίη ἐγένετο τῶν ἡμερέων 
τῆς τε κατακλίσιος τοῦ γάμου 
καὶ ἐκφάσιος αὐτοῦ Κλεισθένεος 
τὸν κρίνοι ἐκ πάντων,
θύσας βοῦς ἑκατὸν 
ὁ Κλεισθένης εὐώχεε 
αὐτούς τε τοὺς μνηστῆρας καὶ Σικυωνίους πάντας.
Ὡς δὲ ἀπὸ δείπνου ἐγίνοντο,
οἱ μνηστῆρες ἔριν εἶχον 
ἀμφί τε μουσικῇ καὶ τῷ λεγομένῳ ἐς τὸ μέσον.
Προϊούσης δὲ τῆς πόσιος 
κατέχων πολλὸν τοὺς ἄλλους ὁ Ἱπποκλείδης 
ἐκέλευσέ οἱ τὸν αὐλητὴν αὐλῆσαι ἐμμέλειαν,
πειθομένου δὲ τοῦ αὐλητέω 
ὀρχήσατο.
Καί κως ἑωυτῷ μὲν ἀρεστῶς ὀρχέετο,
ὁ Κλεισθένης δὲ 
ὁρέων ὅλον τὸ πρῆγμα 
ὑπώπτευε.





Μετὰ δὲ 
ἐπισχὼν ὁ Ἱπποκλείδης χρόνον 
ἐκέλευσέ τινα τράπεζαν ἐσενεῖκαι,
ἐσελθούσης δὲ τῆς τραπέζης 
πρῶτα μὲν ἐπ’ αὐτῆς ὀρχήσατο Λακωνικὰ σχημάτια,
μετὰ δὲ ἄλλα Ἀττικά,
τὸ τρίτον δὲ τὴν κεφαλὴν ἐρείσας ἐπὶ τὴν τράπεζαν 
τοῖσι σκέλεσι ἐχειρονόμησε.
Κλεισθένης δὲ 
τὰ μὲν πρῶτα καὶ τὰ δεύτερα ὀρχεομένου 
ἀποστυγέων 
γαμβρὸν ἄν οἱ ἔτι γενέσθαι Ἱπποκλείδεα 
διὰ τήν τε ὄρχησιν καὶ τὴν ἀναιδείην 
κατεῖχε ἑωυτόν,
οὐ βουλόμενος ἐκραγῆναι ἐς αὐτόν·
ὡς δὲ εἶδε
 τοῖσι σκέλεσι χειρονομήσαντα,
οὐκέτι κατέχειν δυνάμενος 
εἶπε·
“Ὦ παῖ Τεισάνδρου,
ἀπορχήσαό γε μὲν τὸν γάμον.”
[bookmark: _GoBack] Ὁ δὲ Ἱπποκλείδης ὑπολαβὼν εἶπε·
“Οὐ φροντὶς Ἱπποκλείδῃ.” 

6.130
Ἀπὸ τούτου μὲν τοῦτο ὀνομάζεται·
Κλεισθένης δὲ σιγὴν ποιησάμενος 
ἔλεξε ἐς μέσον τάδε·

“Ἄνδρες παιδὸς τῆς ἐμῆς μνηστῆρες,
ἐγὼ καὶ πάντας ὑμέας ἐπαινέω 
καὶ πᾶσι ὑμῖν,
εἰ οἷόν τε εἴη,
χαριζοίμην ἄν,
μήτ’ ἕνα ὑμέων ἐξαίρετον ἀποκρίνων 
μήτε τοὺς λοιποὺς ἀποδοκιμάζων·
ἀλλ’ οὐ γὰρ οἷά τέ ἐστι 
μιῆς περὶ παρθένου βουλεύοντα 
πᾶσι κατὰ νόον ποιέειν,
τοῖσι μὲν ὑμέων ἀπελαυνομένοισι τοῦδε τοῦ γάμου 
τάλαντον ἀργυρίου ἑκάστῳ δωρεὴν δίδωμι 
τῆς ἀξιώσιος εἵνεκα τῆς ἐξ ἐμεῦ γῆμαι 
καὶ τῆς ἐξ οἴκου ἀποδημίης,
τῷ δὲ Ἀλκμέωνος Μεγακλέϊ 
ἐγγυῶ παῖδα τὴν ἐμὴν Ἀγαρίστην 
νόμοισι τοῖσι Ἀθηναίων.” 
Φαμένου δὲ ἐγγυᾶσθαι Μεγακλέος 
ἐκεκύρωτο ὁ γάμος Κλεισθένεϊ.



6.131
Ἀμφὶ μὲν κρίσι τῶν μνηστήρων τοσαῦτα ἐγένετο,
καὶ οὕτω Ἀλκμεωνίδαι ἐβώσθησαν ἀνὰ τὴν Ἑλλάδα.
Τούτων δὲ συνοικησάντων 
γίνεται Κλεισθένης τε 
ὁ τὰς φυλὰς καὶ τὴν δημοκρατίην Ἀθηναίοισι καταστήσας,
ἔχων τὸ οὔνομα ἀπὸ τοῦ μητροπάτορος τοῦ Σικυωνίου·
οὗτός τε δὴ γίνεται Μεγακλέϊ καὶ Ἱπποκράτης,
ἐκ δὲ Ἱπποκράτεος 
Μεγακλέης τε ἄλλος καὶ Ἀγαρίστη ἄλλη,
ἀπὸ τῆς Κλεισθένεος Ἀγαρίστης ἔχουσα τὸ οὔνομα,
ἣ 
συνοικήσασά τε Ξανθίππῳ τῷ Ἀρίφρονος 
καὶ ἔγκυος ἐοῦσα 
εἶδε ὄψιν ἐν τῷ ὕπνῳ,
ἐδόκεε δὲ λέοντα τεκεῖν·
καὶ μετ’ ὀλίγας ἡμέρας τίκτει Περικλέα Ξανθίππῳ.
